
PSIHONEUROFIZIOLOGIE 


Neurotransmiţătorul reprezintă o substanţă fabricată de celula 
nervoasă care, eliberată în spaţiul sinaptic ca răspuns la o stimulare 
(electrică, mecanică, chimică), are un efect specific asupra unei alte 
celule. 

In sistemul nervos, această celulă este neuronul, dar la periferie, 
ea poate fi reprezentată de către o celulă efectoare. Neuronii sau anumite 
grupe neuronale utilizează numai un singur transmiţător (legea lui Dale). 
Ulterior s-a constatat existenţa unei co-transmiteri la nivel neuronal, adică 
posibilitatea existenței în aceiaşi neuroni a doi sau chiar trei 
neurotransmiţători. 

In creier au fost identificaţi şi receptori pentru unii neurohormoni, 
existind astfel posibilitatea eliberării acestora în circulaţia periferică prin 
bucle feedback. Receptorii au fost găsiţi şi la nivelul butonului presinaptic, 
care are rolul de a regla cantitatea de neurotransmiţători eliberată. Astfel, 
acţiunea neurotransmiţătorilor, considerată a fi de scurtă durată, este 
modulată de câtre alte substanţe care se numesc neuromodulatori. 
Aceştia provoacă modificări de lungă durată ale tonusului sinaptic, 
modulînd astfel mediul înconjurător în vederea acţionării altui 
neurotransmiţător. 

Prin urmare, utilizarea tradiţională a structurilor anatomice ca 
unităţi funcţionale nu a fost înlocuită, dar acelaşi comportament se află 
sub dependenţa atit a unui substrat anatomic, cît şi a unuia neurochimic. 
Creierul posedă neuroni şi  neurotransmiţători, astfel încît orice 
comportament are la bază componente anatomice şi componente 
neurochimice. 

Căile anatomice cerebrale interconectate sunt definite nu numai de 
structura lor anatomică, ci şi de transmiţătorii lor sinaptici. O anumită cale 
nervoasă înglobează mii de axoni ce pleacă de la nucleii trunchiului 
cerebral către regiunile creierului anterior. În traiectul lor către creierul 
anterior, aceşti axoni emit diverse colaterale care se îndreaptă către 
structurile vecine. Neuronii respectivi eliberează acelaşi 
neurotransmiţător la fiecare din cele peste o mie de terminaţii sinaptice. 

Neurochimiştii au descoperit că toţi neuronii ai căror corpuri 
celulare se adună la un loc în trunchiul cerebral şi ai căror axoni formează 
o anumită cale, utilizează acelaşi neurotransmiţător. Astfel se poate 
identifica un mare număr de căi neuronale ascendente formate din axoni 
care pornesc de la grupele celulare ale trunchiului cerebral şi ajung la 
nivelul creierului anterior. Diferenţierea căilor respective se bazează pe 
identificarea precisă a originii şi terminării lor, precum şi pe stabilirea 
neurotransmiţătorului pe care îl folosesc. 


Acetilcolina (ACH) este transmiţătorul principal utilizat de neuronii 
motori ai măduvei spinării şi transmiţătorul tuturor neuronilor autonomi 
preganglionari şi ai neuronilor parasimpatici postganglionari. La nivelul 
SNC este găsit în cantităţi destul de mari la nivelul nucleului caudal şi al 


hipotalamusului, precum şi în sistemul colinergic ascendent care defineşte 
inervaţia talamusului, striatului, cerebelului, sistemului limbic şi a 
cortexului cerebral. 

Activitatea  colinergică se reflectă asupra trezirii corticale şi 
comportamentale. Trezirea corticală se găseşte sub dependenţa ACH. 
Sistemul reticulat ascendent măreşte activitatea căilor colinergice 
ascendente prin eliberarea unei cantităţi sporite de ACH la nivelul 
punctelor de contact cu cortexul cerebral. Lezarea formaţiunii reticulate 
reduce cantitatea de ACH eliberată la nivel cortical (duce la adormirea 
individului). 


Serotonina (5 hidroxitriptamina sau 5HT) este un 
neurotransmiţător care face parte din categoria aminelor 
neurotransmiţătoare, în care mai intră dopamina şi noradrenalina. 
Cantitatea cea mai mare de serotonină se află la nivelul trunchiului 
cerebral, în nucleii rafeului (rafeul este o încrucişare de fibre nervoase pe 
linia mediană a trunchiului cerebral), de la care pleacă fibre ascendente şi 
descendente care influenţează multe arii din creier, în special 
neocortexul, sistemul limbic, talamusul şi hipotalamusul. Corelatele 
comportamentale ale sistemului serotoninic au fost mai puţin studiate, 
datorită lipsei medicamentelor specifice pentru blocarea sau stimularea 
sistemului. Majoritatea studiilor s-au efectuat folosind medicamente sau 
leziuni care produc creşteri sau scăderi enorme ale concentraţiei generale 
de serotonină. În acest mod s-a constatat rolul de control al serotoninei 
asupra somnului cu unde lente. 

Leziunile de la nivelul rafeului sau injectarea unor substanţe care 
diminuă cantitatea de serotonină cerebrală îi fac pe şobolani mai 
explorativi, mai hiperactivi şi eventual hiperagresivi. Aceste date 
sugerează că serotonina mediază inhibarea comportamentală. Creşterea 
cantităţii de serotonină duce la realizarea unui comportament mai scăzut. 
injectarea de  serotonină mimează acţiunea medicamentelor anti- 
anxioase. 


Noradrenalina (NA) este un transmiţător postganglionar al 
neuronilor simpatici, dar în creier neuronii care o utilizează şi o 
sintetizează cel mai mult se află în trunchiul cerebral. Neuronii ascendenți 
influenţează cortexul cerebral, sistemul limbic şi hipotalamusul. Se crede 
că NA cerebrală este implicată în reglarea funcţiilor cognitive pe calea 
cortexului cerebral, a funcţiilor afective prin intermediul sistemului limbic, 
a funcţiilor endocrine şi autonome (ale sistemului nervos vegetativ) prin 
intermediul hipotalamusului. 

NA cerebrală mediază excitarea, fapt demonstrat cu ajutorul 
agoniştilor (substanţe care lucrează în acelaşi sens cu o alta, opusul 
antagoniştilor) noradrenalinei, care în general au efecte stimulatoare. 
Diminuarea cantităţii de NA cu aproximativ 70-80% din normal nu 
împiedică achiziţionarea de modele motorii noi, chiar dificile. Prin urmare, 
NA are un rol important în procesul de învăţare. S-a mai afirmat că acest 
neurotransmiţător contribuie la alegerea stimulilor importanţi pe care îi 
consideră demni de o analiză ulterioară. Implicarea NA în funcţia 
hipotalamică este mai certă. 


Dopamina (DA). Există trei căi majore ale DA. Prima porneşte de la 
nivelul substanţei negre din mezencefal şi ajunge pînă la corpul striat din 
ganglionii bazali, iar o extensie a acestei căi inervează şi nucleul 
amigdaloid. A doua cale porneşte de la corpii celulari din apropierea 
substanţei negre şi se termică în tuberculul olfactiv. Terminalele 
dopaminice din cortex sunt probabil extensii ale aceleiaşi căi 
mezencefalice. A treia cale este formată dintr-o colecţie densă de corpi 
celulari ai dopaminei care se găsesc în hipotalamus. 

In mod normal, DA inhibă eliberarea de prolactină din lobul 
anterior al glandei pituitare. Medicamentele care blochează DA produc o 
creştere imediată a nivelului de prolactină. Căile nigro-striate şi 
mezencefalo-limbico-corticale au o comportare mai complexă. Prima, 
anume sistemul nigro-striat este reprezentat printr-un tract bine definit 
din punct de vedere anatomic, care porneşte de la substanţa neagră şi 
ajunge pînă la corpul striat. De mulţi ani, el este cunoscut şi implicat în 
boala Parkinson. La bolnavii decedați din cauza bolii Parkinson s-a 
constatat o degenerare marcată a substanţei negre şi a striatului, precum 
şi scăderea cantităţii de dopamină. Ca majoritatea structurilor cerebrale, 
tractul nigro-striat este reprezentat bilateral. Majoritatea medicamentelor 
anti-schizofrenice sunt antagonişti ai DA. Dată fiind asocierea între 
pierderea DA nigro-striate şi parkinsonism, este de aşteptat ca blocanţii 
DA să producă la oameni parkinsonism. Aşadar, medicamentele anti- 
schizofrenice produc în mod consistent efecte secundare de boală 
Parkinson. 

Axonii de dopamină care urcă de la substanţa neagră formează 
sinapse în striat pe neuronii colinergici (care controlează acetilcolina). DA 
eliberată din terminaţiile parasimpatice acţionează în mod normal pentru 
a inhiba aceşti neuroni colinergici. În parkinsonism sau în cazul blocării DA 
de către medicamentele anti-psihotice (neuroleptice), activitatea căii 
nigro-striate este redusă, iar neuronul colinergic nu mai este inhibat. Prin 
urmare, simptomele extrapiramidale sunt produse de neuronii colinergici 
supra-activi din striat şi mai ales din nucleul caudal. Implicarea căii nigro- 
striate în funcţiile motorii extrapiramidale este acum bine stabilită, 
deoarece ea intervine şi în alte componente, cum ar fi deglutiţia. 


